8. listopad 2025.

JAVNI POZIV ZA ISKAZ INTERESA ZA SUDJELOVANJE NA DOGAĐANJU „ADVENT U KARLOVCU 2025.“

Temeljem Odluke o organizaciji događanja „Advent u Karlovcu 2025.“ povodom adventskih, božićnih i novogodišnjih blagdana 2025./2026. godine, KLASA 610-04/25-01/12:, UR.BROJ: 2133-1-09-02/01-25-1 od 2. listopada 2025. godine, Grad Karlovac poziva sve zainteresirane da programe s kojima žele sudjelovati na nekoj od manifestacija u sklopu Događanja prijave putem Obrasca za prijavu programa najkasnije do 19.10.2025. godine do 24:00 sata.

Prijave se vrše isključivo slanjem popunjenog Obrasca za prijavu na e-adresu: [manifestacije@karlovac.hr](mailto:manifestacije@karlovac.hr)

Opći cilj:

Grad Karlovac će od 29. studenoga 2025. godine do 1. siječnja 2026. godine organizirati događanje „Advent u Karlovcu 2025.“ povodom adventskih, božićnih i novogodišnjih blagdana u gradu Karlovcu (u daljnjem tekstu: Događanje).

Specifični ciljevi:

* proširenje turističke ponude,
* promicanje gospodarstva,
* promocije lokalne kulturne, sportske i zabavne ponude.

Događanje obuhvaća sljedeće manifestacije:

1. „Karlovačke adventske priče“ od 29.11. do 24.12.2025. godine na lokacijama u gradu Karlovcu;
2. „Advent na Promenadi 2025.“ od 12. do 31.12.2025. godine na Šetalištu dr. Franje Tuđmana
3. Glazbeni paviljon
4. Grijana kupola (isključivo za programe namijenjene djeci i mladima; površina kupole: 70 m² od čega će dio biti korišten kao foto kutak, a dio kao prostor za održavanje programa)

U Obrascu za prijavu programa obavezno je naznačiti na koju manifestaciju se odnosi program za koji se prijavljujete.

Prijavitelji mogu biti pravne osobe - udruge upisane u Registar udruga Republike Hrvatske, odnosno umjetničke organizacije i organizacije upisane u drugi odgovarajući registar, koje su se svojim statutom opredijelile za obavljanje djelatnosti i aktivnosti u kulturi, samostalno ili u partnerstvu.

Svaki prijavitelj može prijaviti 1 (jedan) program po manifestaciji u okviru ovog Poziva, dok istovremeno može biti partner na više predloženih programa unutar Događanja.

Ukupno raspoloživa sredstva za ovaj Javni poziv iznose 18.000,00 €

Maksimalno dodijeljeni iznos financiranja po programu: 1.000,00 €

Prihvatljivi programi:

* prigodni kulturno umjetnički program
* glazbeno zabavni program s elementima tradicijske kulture (adventske i božićne pjesme, izvorni napjevi i skladbe)
* folklorno stvaralaštvo u području glazbe, plesa, igara, obreda, običaja kao i druge tradicionalne pučke vrednote, tradicijska umijeća i obrti
* program namijenjen djeci i mladima (kreativne radionice, pričaonice, susreti, koncerti i predstave za djecu)

Popis programa nije konačan, već samo ilustrativan, te će se odgovarajući programi koji doprinose ostvarenju općeg i specifičnih ciljeva Javnog poziva za iskaz interesa za sudjelovanje na Događanju, a koji nisu naprijed navedeni, također uzeti u obzir za financiranje.

Vrednuje se:

* Ponuđena dodana vrijednost Događanju i značenje za lokalnu zajednicu
* Kvaliteta prijavnice – obrazložena koncepcija programa, inovativnost te cjeloviti troškovnik programa odnosno realan i uvjerljiv troškovnik;

Prihvatljivi troškovi programa:

* Troškovi neposredne organizacije programa nužni za provedbu programa

Neprihvatljivi troškovi programa:

* Troškovi redovite djelatnosti (knjigovodstveni troškovi, troškovi održavanja bankovnih računa, troškovi bankovnih transakcija, troškovi fiksne i mobilne telefonije, mjesečni najam prostora i prostora za probe, uredski materijal, troškovi komunalija, održavanje mrežne stranice, troškovi fotokopiranja i slično)
* Troškovi prehrane i pića te pokloni sudionicima programa
* Troškovi za koje su već odobrena sredstva iz drugih izvora financiranja
* Ostali neprihvatljivi troškovi navedeni u Članku 54. Pravilnika o financiranju programa, projekata i manifestacija koje provode organizacije civilnog društva Grada Karlovca.

Sva pitanja vezana uz ovaj Natječaj mogu se postaviti isključivo elektroničkim putem, slanjem upita na e-adresu [manifestacije@karlovac.hr](mailto:manifestacije@karlovac.hr)

Razmatrat će se samo gotovi programi koji su pravodobno prijavljeni i dostavljeni isključivo na propisanom Obrascu za prijavu programa.

Organizator zadržava pravo tražiti dodatna pojašnjenja ili dokumentaciju.

Odluku o odabiru programa donosi Organizacijski odbor događanja „Advent u Karlovcu 2025.“

Odluka o odabiru programa bit će javno objavljena na službenim stranicama Grada <https://www.karlovac.hr/>

S organizatorima odabranih programa sklopit će se Ugovor o međusobnim pravima i obvezama temeljem Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge Vlade RH i drugih pozitivnih propisa RH i Grada.

Svi odabrani programi bit će promovirani putem službenih web stranica i društvenih mreža Događanja i Turističke zajednice grada Karlovca.

Ukoliko Organizacijski odbor smatra da dostavljeni programi nisu u skladu s Općim i Specifičnim ciljevima ovog Javnog poziva zadržava pravo ne uvrstiti ponuđeni program u program Događanja bez obrazloženja.